ZAZ10TS מיזם האמנות הניו יורקי וארגון Artis שתומך באמנים ישראלים, חברו להשקת תערוכה של אורי קצנשטיין. התערוכה "You Never Know", תיפתח ב -31 בינואר בטיימס סקוור 10 בניו יורק ותוצג עד 29 באפריל 2019.
התערוכה "You Never Know" תוצג בבניין טיימס סקוור 10 בניו יורק (ברודווי 1441) ותהיה פתוחה לקהל הרחב בימי שני עד שישי משעה 8 בבוקר ועד 10 בלילה – עד 29 באפריל 2019. במהלך הצגת התערוכה בניו יורק, יתקיימו אירועי מחווה ליצירתו פורצת הגבולות והתחומים של קצנשטיין גם במשכנות שאננים, מוזיאון תל אביב ובמוזיאון ההיסטוריה היהודית באמסטרדם.
לקראת סוף הקריירה שלו, התמקד אורי קצנשטיין בעיקר בעבודות וידיאו ובמיצגים. השימוש בווידיאו אפשר לו לשלב אלמנטים מעולמו היצירתי כמו פיסול, פרפורמנס ומוזיקה. עבודות הווידיאו של קצנשטיין, כולל כמה מהן שמוצגות בתערוכה, הן פרובוקטיביות ובוטות ועוסקות במפגשים של ניגודים: מציאותי וסוריאליסטי, אובייקטים אנושיים ולא-אנושיים, ויחסים בין מושגים לבין התנסויות. עבודות אלו משקפות את מורכבות החיים, כשהן משלבות סיפורים, התפרצויות של דימויים וקטעים תיאוריים.
אורי קצנשטיין (1951-2018) – היה אמן רב תחומי, מהמובילים בשדה האמנות בישראל – הוא היה פסל, מראשוני אמני הפרפורמנס הישראליים, מוזיקאי, בונה כלי נגינה ומכונות סאונד, אמן וידאו, מורה ויוצר סרטים. קצנשטיין נולד בתל אביב בשנת 1951, בנעוריו ניגן בכמה להקות רוק. בשנות ה-70 וה-80 של המאה העשרים התגורר, למד ויצר בארצות הברית, במהלך אותן שנים יצר והציג עבודות סאונד ומיצגים קיצוניים וחדשניים. קצנשטיין שפרץ ביצירתו גבולות של ז'אנרים ועסק בקשר שבין האדם והמכונה, הציג במוזיאונים, ביאנלות וגלריות חשובות בארץ ובעולם, בין השאר במוזיאון ישראל, מוזיאון צ'לסי בניו-יורק, המוזיאון הממלכתי הרוסי, בסן-פטרבורג, והביאנלות בוונציה, בואנוס איירס וסאו-פאולו. קצנשטיין זכה בפרסים על יצירתו, בשנים האחרונות בפרס סנדל לפיסול (2014) ופרס דיזנגוף (2017). בשנת 2015 הציג במוזיאון תל אביב את התערוכה המדוברת "Backyard" . קצנשטיין שימש משנת 2003 כמרצה בחוג לאומנות באוניברסיטת חיפה. הוא מת במפתיע ובטרם עת ב- 24 באוגוסט 2018, בעקבות אירוע מוחי.
פוסט זה פורסם בקטגוריה אירוע, תערוכות חדשות, תרבות, עם התגים אורי קצנשטיין. אפשר להגיע ישירות לפוסט זה עם קישור ישיר.